[pic] | ЕВРОПЕЙСКА КОМИСИЯ |

Брюксел, 21.12.2010

COM(2010) 799 окончателен

2010/0385 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“)

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

- Основания и цели на предложението

Целта на предложението е привеждането на Регламент (ЕО) № 1234/2007[1] на Съвета относно единната обща организация на пазара в съответствие с разграничението между делегираните и изпълнителните правомощия на Комисията, въведено с членове 290 и 291 от Договора за функционирането на Европейския съюз (ДФЕС).

С цел изчерпателност настоящото предложение допълнително включва предложенията за изменения на Регламент (ЕО) № 1234/2007 на Съвета, които поотделно вече са представени от Комисията на Европейския парламент и на Съвета, като по този начин се подобрява разбираемостта и достъпността на единната обща организация на пазара за всички заинтересовани страни.

- Общ контекст

Делегирани и изпълнителни правомощия

В членове 290 и 291 от ДФЕС е установено ясно разграничение между правомощията, делегирани на Комисията за приемане на незаконодателни актове, от една страна, и, от друга страна, правомощията, предоставени на Комисията за приемане на актове за изпълнение:

- С член 290 от ДФЕС на законодателя се предоставя право да делегира на Комисията правомощието да приема незаконодателни актове от общ характер, които допълват или изменят определени несъществени елементи от законодателен акт. Съгласно терминологията, използвана в Договора, така приетите от Комисията правни актове са „делегирани актове“ (член 290, параграф 3).

- С член 291 от ДФЕС се изисква държавите-членки да предприемат всички необходими мерки по вътрешното право за прилагане на правно обвързващите актове на Съюза. Тези актове може да предоставят изпълнителни правомощия на Комисията, когато са необходими еднакви условия за изпълнението им. Съгласно терминологията, използвана в Договора, така приетите от Комисията правни актове са актове „за изпълнение“ (член 291, параграф 4).

Предложеното привеждане на Регламент (ЕО) № 1234/2007 в съответствие с новите изисквания, произтичащи от членове 290 и 291 от ДФЕС, се основава на внимателно определяне на съществуващите правомощия на Комисията съгласно Регламент (ЕО) № 1234/2007 като „делегирани“ и „изпълнителни“, което беше направено на фона на мерките за изпълнение, приети от Комисията на база на нейните текущи правомощия.

След това беше изготвен проект на предложение за преразглеждане на Регламент (ЕО) № 1234/2007. Този проект предоставя на законодателя правомощия да определя основите на общата организация на селскостопанските пазари. Общите насоки на общата организация на пазара, както и общите принципи, на които тя се основава, се определят от законодателя. Например целите на мерките за интервенция на пазара, на системите за ограничаване на производството и на схемите за подпомагане се определят от законодателя. По същия начин законодателят определя принципа за установяване на режима на лицензии за внос и износ, основните елементи на правилата относно предлагането на пазара и производството, както и принципа на прилагане на санкции, намаления и изключвания. Законодателят осигурява също така съществуването на специфични разпоредби за отделни сектори.

Съгласно член 290 от ДФЕС законодателят предоставя на Комисията правомощието да допълва или изменя някои несъществени елементи от неговата схема. Следователно с делегиран акт на Комисията могат да се определят допълнителните елементи, необходими за правилното функциониране на общата организация на пазара, установена от законодателя. Комисията например приема делегирани актове, за да определи условията за участие на операторите в дадена схема, задълженията, които произтичат от издаването на лицензия, и, при необходимост, в зависимост от икономическата ситуация, дали да се изисква гаранция за издаването на лицензии. По същия начин законодателят делегира на Комисията правомощието да приема мерки за установяване на критериите за допустимост на продукти по отношение на интервенцията на пазара. Освен това Комисията може да приема делегирани актове по отношение на определения.

В съответствие с член 291 от ДФЕС държавите-членки отговарят за прилагането на режима, установен от законодателя. Необходимо е обаче да се гарантира еднаквото прилагане на схемата в държавите-членки. Следователно законодателят предоставя на Комисията изпълнителни правомощия в съответствие с член 291, параграф 2 от ДФЕС, що се отнася до единните условия за прилагане на общата организация на пазара и обща рамка за проверки, която държавите-членки следва да прилагат.

Правомощия на Съвета съгласно член 43, параграф 3 от ДФЕС

Член 43, параграф 3 от ДФЕС гласи, че „Съветът, по предложение на Комисията, приема мерки за определяне на цените, налозите, помощите и количествените ограничения (…)“. Тази разпоредба представлява изключение от член 43, параграф 2 от ДФЕС, в който се изисква използването на обикновената законодателна процедура, за да „създават общата организация на селскостопанските пазари … и приемат останалите разпоредби, необходими за постигането на целите на общата селскостопанска политика“. Тази уредба отразява общата тенденция в Договора от Лисабон, който превърна обикновената законодателна процедура в стандартна процедура за приемането на законодателни актове на ЕС.

Следователно, по изключение, член 43, параграф 3 от ДФЕС следва да се тълкува ограничително, за да се гарантира, че законодателят може да упражнява своите законодателни прерогативи съгласно член 43, параграф 2 от ДФЕС. Това включва законодателят да регламентира основните елементи на общата селскостопанска политика и да взема политическите решения, които оформят нейната структура, инструменти и последици. На този фон специфичната процедура, определена в член 43, параграф 3 от ДФЕС, следва да се прилага единствено когато определен въпрос, посочен в споменатата разпоредба, не е част от основните решения относно политиката, запазени за законодателя съгласно член 43, параграф 2 от ДФЕС. Следователно, когато такъв въпрос е неразривно свързан с политическата същност на решенията, които следва да се вземат законодателя, член 43, параграф 3 от ДФЕС не следва да се прилага.

Следователно предложението се основава на следните принципи:

- Решения относно структурните параметри и основните елементи на ОСП могат да се вземат единствено от законодателя (Европейския парламент и Съвета). Например публичната интервенция (в това число рамка за определяне от Комисията на определени интервенционни цени посредством тръжна процедура) и квотните схеми за мляко и захар, установени с Регламент (ЕО) № 1234/2007, следва да останат на равнището на законодателя, тъй като тези елементи са неразривно свързани с определянето на съдържанието на схемата, определена от законодателя, и границите на този режим.

- Мерките за определяне на цените, налозите, помощите и количествените ограничения, посочени в член 43, параграф 3, които не попадат в обхвата на член 43, параграф 2 от ДФЕС, се приемат от Съвета. Комисията ще представи предложение за регламент въз основа на член 43, параграф 3 от ДФЕС по отношение на разпоредбите в член 21 относно условията за задължителна помощ за частно складиране на масло, в член 99 относно възстановяването при производство в сектора на захарта, в членове 101 и 102 относно помощите в сектора на млякото и млечните продукти, в член 108 относно доставката на млечни продукти на учениците, в член 155 относно помощите в сектора на бубарството, в член 273 относно възстановяванията при износ и в член 281 относно минималните цени за износ на живи растения. По отношение на тези разпоредби, чрез предложените регламенти се предвижда условията за определяне на сумите на помощта, възстановяванията при износ и минималните цени за износ да се определят от Съвета съгласно член 43, параграф 3 от ДФЕС, а размерът на тези помощи, възстановявания и ценови нива да се определя от Комисията чрез актове за изпълнение.

Член 43, параграф 3 от ДФЕС представлява автономно основание за приемането на правни актове от Съвета. С оглед на яснотата обаче ( à titre déclaratoire ), когато е приложим член 43, параграф 3 от ДФЕС, предложението изрично се позовава на споменатата клауза във всяка от съответните разпоредби за единната ООП. Комисията своевременно ще представи на Съвета предложенията, които трябва да бъдат направени по отношение на член 43, параграф 3 от ДФЕС.

- Съществуващи разпоредби в областта на предложението

Членове 290 и 291 от Договора за функционирането на Европейския съюз (ДФЕС).

- Съгласуваност с други политики и цели на Съюза

Не се прилага.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

- Консултация със заинтересованите страни

- Събиране и използване на експертни становища

Нямаше необходимост от консултация със заинтересовани страни или от външни експертни становища, тъй като предложението за привеждане на Регламент (ЕО) № 1234/2007 на Съвета в съответствие с Договора от Лисабон е междуинституционален въпрос, който засяга всички регламенти на Съвета.

- Оценка на въздействието

Нямаше необходимост от оценка на въздействието, тъй като предложението за привеждане на Регламент (ЕО) № 1234/2007 на Съвета в съответствие с Договора от Лисабон е междуинституционален въпрос, който засяга всички регламенти на Съвета.

3. ПРАВНИ ЕЛЕМЕНТИ НА ПРЕДЛОЖЕНИЕТО

- Обобщение на предлаганите мерки

Да се определят делегираните и изпълнителните правомощия на Комисията в Регламент (ЕО) № 1234/2007 на Съвета и да се установи съответната процедура за приемане на тези актове.

В настоящото предложение е включено съдържанието на следните предложения:

i) Законодателна резолюция на Европейския парламент от 23 ноември относно предложението за регламент на Европейския парламент и на Съвета за изменение на Регламент (ЕО) № 1234/2007 на Съвета (Общ регламент за ООП) относно помощта, която се предоставя в рамките на германския алкохолен монопол (COM(2010)336 окончателен);

ii) Предложение за Регламент на Европейския парламент и на Съвета за изменение на Регламенти (ЕО) № 1290/2005 и (ЕО) № 1234/2007 на Съвета по отношение на разпределянето на храна на най-нуждаещите се лица в Съюза (COM(2010) 486 окончателен);

iii) Предложение за изменение на Регламент (ЕО) № 1234/2007 на Съвета по отношение на пазарните стандарти [2010/AGRI/010 от планирания дневен ред];

- iv) Предложение за изменение на Регламент (ЕО) № 1234/2007 на Съвета по отношение на договорните отношения в сектора на млякото и млечните продукти [2010/AGRI/026 от планирания дневен ред].

- Правно основание

Член 42, първа алинея и член 43, параграф 2 от ДФЕС.

- Принцип на субсидиарност

Селскостопанската политика е в рамките на споделената компетентност на ЕС и държавите-членки. Това означава, че, доколкото ЕС не въвежда законодателство в сектора, държавите-членки запазват своята компетентност. Настоящото предложение е ограничено до адаптиране на единната обща организация на пазара към новите изисквания, въведени c Договора от Лисабон. Следователно съществуващият подход на Съюза не е засегнат от настоящото предложение.

- Принцип на пропорционалност

Предложението е в съответствие с принципа на пропорционалност.

- Избор на инструменти

Предлаган инструмент: Регламент на Европейския парламент и на Съвета.

Други средства не биха били подходящи поради следната причина: поради характера на ОСП и изискванията за нейното управление, прякото прилагане е абсолютно необходима характеристика на законодателството в областта на ОСП.

4. ОТРАЖЕНИЕ ВЪРХУ БЮДЖЕТА

Тази мярка не поражда допълнителни разходи за Съюза.

5. ДОПЪЛНИТЕЛНА ИНФОРМАЦИЯ

- Опростяване

Предложението ще подобри разбираемостта и достъпността на единната обща организация на пазара, тъй като Регламент (ЕО) № 1234/2007 е бил значително изменен.

2010/0385 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“)

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 42, първа алинея и член 43, параграф 2 от него,

като взеха предвид предложението на Европейската комисия[2],

след предаване на проекта на законодателния акт на националните парламенти,

като взеха предвид становището на Европейския икономически и социален комитет[3],

в съответствие с обикновената законодателна процедура[4],

като имат предвид, че:

1. Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“)[5] беше изменян няколкократно. Необходимо е да бъдат направени още изменения в резултат на влизането в сила на Договора от Лисабон, за да бъдат приведени правомощията, предоставени на Европейския парламент и на Съвета, и по-специално правомощията, предоставени на Комисията, в съответствие с членове 290 и 291 от Договора за функционирането на Европейския съюз („Договора“). С оглед на обхвата на тези изменения е целесъобразно да бъде отменен Регламент (ЕО) № 1234/2007 и да бъде заменен с нов Общ регламент за ООП. В интерес на техническото опростяване е целесъобразно в настоящия регламент да бъде включен Регламент (ЕИО) № 922/72 на Съвета от 2 май 1972 г. за определяне на общите правила за предоставяне на помощ за копринени буби за 1972—1973 година на отглеждане[6]. Следователно Регламент (ЕИО) № 922/72 също следва да бъде отменен.

2. По силата на член 43, параграф 3 от Договора Съветът приема мерки за определяне на цените, налозите, помощите и количествените ограничения. В интерес на яснотата, когато се прилага член 43, параграф 3 от Договора, в настоящия регламент следва изрично да се посочва, че мерките ще се приемат от Съвета на посоченото основание.

3. Настоящият регламент следва да съдържа всички основни елементи на единната ООП. В някои случаи определянето на цените, налозите, помощите и количествените ограничения е неразривно свързано с тези основни елементи.

4. Комисията следва да бъде оправомощена да приема делегирани актове в съответствие с член 290 от Договора с цел допълване или изменение на някои несъществени елементи от настоящия регламент. Следва да се определят елементите, за които могат да се упражняват посочените правомощия, както и условията, при които се делегират правата.

5. Използването на процедурата по спешност следва да бъде запазено за извънредни случаи, в които това се оказва необходимо за ефективно и ефикасно реагиране при опасност от смущения на пазара или при настъпване на пазарни смущения. Следва да бъде обоснован изборът на процедура по спешност и да бъдат определени случаите, в които следва да се използва процедурата по спешност.

6. В съответствие с член 291 от Договора държавите-членки следва да носят отговорност за прилагането на общата организация на селскостопанските пазари (наричана по-долу ООП), установена в настоящия регламент. С цел да се гарантира еднаквото прилагане на ООП в държавите-членки и да се избегне нелоялната конкуренция и дискриминацията между операторите, Комисията следва да може да приема актове за изпълнение в съответствие с член 291, параграф 2 от Договора. По тази причина на Комисията следва да бъдат предоставени изпълнителни правомощия съгласно споменатата разпоредба, по-специално по отношение на еднаквите условия, при които се прилагат мерките за интервенция на пазара, еднаквите условия за прилагане на схемитe за помощи и за прилагане на правилата относно предлагането на пазара и производството, както и на правилата, свързани с търговията с трети държави. Комисията следва да определи също така минималните характеристики за проверките, които държавите-членки трябва да прилагат.

7. В допълнение, за да се гарантира ефективността на схемите, създадени от единната ООП, на Комисията следва да бъдат дадени необходимите правомощия за меркитe за управление на пазара и задачите по текущото управление. С цел да се гарантира безпрепятстваното функциониране на единната ООП на Комисията следва да бъдат предоставени също така правомощия за регулиране на определени въпроси, които са по-скоро от технически характер, и за приемане на правила относно нотифициране, информация и докладване, процедури и технически критерии, свързани с продуктите и операторите, допустими за подпомагане на пазара. В допълнение, за да се гарантира правилното функциониране на ООП, Комисията следва да определя също така по-специално датите, сроковете, правопораждащите факти по отношение на обменните курсове, представителните периоди и лихвените проценти и — по отношение на схемите за помощ — Комисията следва да бъде оправомощена по-специално с правното основание да определя помощта и да приема правила относно управлението, наблюдението и оценката на програмите, популяризирането на ползите от изплащаните помощи, както и правила, свързани с прилагането на плановете за социални схеми. Комисията следва да бъде оправомощена да определя процедурите, свързани с изплащането на помощта и авансовите плащания на помощта.

8. Освен това, за да бъдат постигнати целите на единната ООП и да бъдат спазени нейните принципи, на Комисията следва да бъде предоставено правомощието да приема правила, в това число относно управлението на схемите, целящи ограничаване на производството на мляко, захар и вино, относно инспекциите и проверките, както и правомощието да определя размера на гаранциите, да установява правилата и процедурите по отношение на възстановяването на неправомерно извършени плащания и да приема правилата относно договорите, свързани с подпомагането на пазара.

9. Освен това, що се отнася до лозаро-винарския сектор, на Комисията следва да бъде предоставено също така правомощието да гарантира, че заявките за наименования за произход, географски указания, както и за традиционни наименования удовлетворяват условията, установени с настоящия регламент, за да се гарантира еднаквото прилагане в целия Съюз. По отношение на представянето и етикетирането на продуктите от лозаро-винарския сектор на Комисията следва да бъде предоставена компетентността да приема всички необходими правила, свързани с процедурите, нотификациите и техническите критерии.

10. С цел да се гарантира постигането на целите на законодателната рамка, установена с настоящия регламент, Комисията следва да разполага също така с постоянни правомощия за наблюдение, свързани с някои дейности на организациите на производители, групите производители, междубраншовите организации и организациите на оператори. Освен това, за да се запази структурата, определена в единната ООП, и нейните съществени параметри, на Комисията следва да бъде предоставена компетентността да приема всички необходими правила, свързани с извънредните пазарни мерки и извънредните мерки за управление, предназначени да разрешават спешни и непредвидени проблеми, възникващи в една или повече държави-членки.

11. Освен когато изрично е предвидено друго, Комисията следва да приема споменатите актове за изпълнение в съответствие с разпоредбите на Регламент (ЕС) № ХХ/ХХХХ на Европейския парламент и на Съвета относно [ наименование на регламента ].

12. По отношение на някои мерки в рамките на настоящия регламент, които изискват бързи действия или се състоят само в прилагане на общите разпоредби към специфични ситуации, без да са свързани със свобода на преценка, Комисията следва да бъде оправомощена да приема актове за изпълнение без съдействието на комитета.

13. Комисията следва допълнително да бъде оправомощена да изпълнява определени административни или управленски задачи, които не са свързани с приемането на делегирани актове или актове за изпълнение.

14. Замяната с нов Общ регламент за ООП не следва да води до подлагане на съмнение на решенията относно политиката, взети през годините в областта на Общата селскостопанска политика (наричана по-долу ОСП). Следователно целта на настоящия регламент по същество следва да бъде привеждане на предоставените на Комисията правомощия в съответствие с Договора. Затова настоящият регламент не следва да отменя или изменя съществуващи разпоредби, за които съществуващата обосновка остава валидна, освен ако тези разпоредби са остарели, нито следва да предвижда нови правила или мерки. Изключенията от този подход се отнасят до разпределянето на храна на най-нуждаещите се лица в Съюза и до помощта, отпускана в рамките на германския алкохолен монопол. Разпоредбите относно пазарните стандарти отразяват предложения, направени в контекста на цялостния преглед на политиката относно качеството.

15. Следва да бъдат определени пазарни години за зърнени култури, ориз, захар, сух фураж, семена, маслиново масло и трапезни маслини, лен и коноп, плодове и зеленчуци, банани, мляко и млечни продукти и копринени буби, които са съобразени предимно с биологичните производствени цикли на всеки от посочените продукти.

16. С цел да се стабилизират пазарите и да се осигури добър жизнен стандарт на селскостопанската общност, е разработена диференцирана система за ценова подкрепа за различните сектори, успоредно с въвеждането на схеми за директно подпомагане, като се вземат предвид, от една страна, различните потребности във всеки един от тези сектори и, от друга страна, взаимната зависимост между тях. Посочените мерки са под формата на публична интервенция или, според случая, изплащане на помощ за частното складиране на продукти в секторите на зърнените култури, ориза, захарта, маслиновото масло и трапезните маслини, говеждото и телешкото месо, млякото и млечните продукти, свинското месо, овчето месо и козето месо. Като се имат предвид целите на последващите изменения на Регламент (ЕО) № 1234/2007, по-специално с Регламент (ЕО) № 72/2009 на Съвета от 19 януари 2009 г. относно промени в Общата селскостопанска политика, за изменение на регламенти (ЕО) № 247/2006, (ЕО) № 320/2006, (ЕО) № 1405/2006, (ЕО) № 1234/2007, (ЕО) № 3/2008 и (ЕО) № 479/2008 и за отмяна на регламенти (ЕИО) № 1883/78, (ЕИО) № 1254/89, (ЕИО) № 2247/89, (ЕИО) № 2055/93, (ЕО) № 1868/94, (ЕО) № 2596/97, (ЕО) № 1182/2005 и (ЕО) № 315/2007[7], и въз основа на обосновката, посочена в тях, е необходимо следователно да се запазят мерките за ценова подкрепа, ако са предвидени в разработените преди товаинструменти, без да се правят съществени промени в сравнение с предишната правна уредба.

17. За по-голяма яснота и прозрачност разпоредбите, регулиращи споменатите мерки, следва да се подчинят на обща структура, като същевременно се запази политиката, следвана във всеки отделен сектор. За тази цел е уместно да се прави разграничение между референтни цени и интервенционни цени.

18. Общите организации на селскостопанските пазари на зърнени култури, говеждо и телешко месо и мляко и млечни продукти съдържат разпоредби, според които Съветът, действащ в съответствие с процедурата, определена в член 37, параграф 2 от Договора за създаване на Европейската общност, има правомощия да променя ценовите нива. Като се има предвид чувствителността на ценовите системи, следва да се уточни, че възможността съгласно член 43, параграф 2 от Договора за промяна на нивата на цените съществува по отношение на всички сектори, предмет на настоящия регламент.

19. Следва да бъдат определени референтни цени за стандартните качества на бялата захар и суровата захар. За стандартни качества следва да се приемат средните равнища на качество, представителни за произведената в Съюза захар и определени въз основа на критерии, използвани при търговията със захар. Следва също така да се предвиди възможността за преразглеждане на равнищата на стандартно качество, за да се вземат предвид по-специално търговските изисквания и нововъведенията в техническия анализ.

20. С цел да се осигури надеждна информация за пазарните цени на захарта в Съюза, с настоящия регламент следва да бъде предвидена система за отчитане на цените, въз основа на която следва да се определят пазарните ценови нива за бяла захар.

21. Въз основа на измененията, въведени с Регламент (ЕО) № 72/2009, системата за интервенция за зърнените култури, ориза, маслото и обезмасленото мляко на прах е открита през определени периоди от годината. По отношение на сектора на говеждо и телешко месо откриването и закриването на публичната интервенция следва да зависи от пазарните ценови нива в рамките на определен период.

22. Равнището на цената, на която е следвало да се извърши изкупуване при публична интервенция, в миналото беше понижавано в ООП на зърнени култури, ориз, говеждо и телешко месо и беше определено заедно с въвеждането на схеми за директно подпомагане в тези сектори. Ето защо помощта съгласно тези схеми, от една страна, и интервенционните цени, от друга страна, са тясно свързани. За продуктите от сектора на млякото и млечните продукти ценовото равнище беше определено с цел насърчаване на консумацията на съответните продукти и повишаване на тяхната конкурентоспособност. Тези решения относно политиката продължават да са действителни.

23. В настоящия регламент следва да бъде предвидена възможността за пласиране на продукти, закупени при публична интервенция. Такива мерки следва да бъдат предприети по начин, при който се избягват смущения на пазара и се осигурява равен достъп до стоките и равнопоставеност на купувачите.

24. Целите на ОСП, посочени в член 39, параграф 1 от Договора, включват стабилизиране на пазарите и гарантиране, че доставяните продукти достигат до потребителите на разумни цени. С течение на времето схемата за разпределяне на храна успешно способстваше за осъществяването на двете цели. Тя следва да продължи да гарантира целите на ОСП и да помага за постигането на целите за сближаване. Последователните реформи на ОСП обаче доведоха до постепенно намаляване на интервенционните запаси, както и на разнообразието от налични продукти. Следователно закупуването на пазара следва да се превърне също в постоянен източник на снабдяване за схемата.

25. С цел да се гарантира стабилното бюджетно управление и да се извлече максимална полза от кохезионното измерение на схемата на Съюза, следва да се предвиди фиксиран таван на помощта от Съюза, както и съфинансиране от държавите-членки на програмата за разпределяне на храни. Освен това опитът е показал, че за схемата е необходима по-дългосрочна перспектива. Следователно Комисията следва да установи тригодишни планове за прилагане на схемата, а държавите-членки следва да изготвят национални програми за разпределяне на храни, като посочат своите цели и приоритети за схемата, в това число съображения, свързани с храненето. В допълнение държавите-членки следва да предприемат подходящи административни и физически проверки и да предвидят санкции в случай на нередности, така че да се гарантира изпълнението на тригодишния план в съответствие с приложимите правила.

26. С цел да се гарантира прозрачно, съгласувано и ефективно функциониране на схемата за най-нуждаещите се лица, Комисията следва да приеме процедурите за приемане и преразглеждане на тригодишните планове и следва да пристъпи към приемане на посочените планове и, при необходимост, преразглеждането им. Комисията следва също така да приеме разпоредби относно допълнителните елементи, които да бъдат включени в тригодишните планове, правила относно снабдяването с продукти, както и процедури и срокове, приложими за изтеглянията на интервенционни продукти, в това число прехвърлянията между държавите-членки, и правила относно формата на националните програми за разпределяне на храни и годишните доклади за изпълнението. Освен това, с цел да се гарантира уеднаквеното прилагане на тригодишните планове от държавите-членки, Комисията следва да приеме процедури за възстановяване на разходите на благотворителните организации, които държавите-членки решат да счетат за допустими, включително срокове и финансови тавани, условията, отнасящи се до поканата за участие в търг, и приложимите условия за хранителните продукти и тяхното доставяне. Освен това следва да се приемат правила за определяне на задълженията на държавите-членки по отношение на проверките, процедурите и крайните срокове за плащания, намаленията в случай на неспазването им, както и счетоводните разпоредби и задачите, които следва да бъдат изпълнявани от националните интервенционни органи, включително в случай на прехвърляния между държавите-членки.

27. С цел да се допринесе за постигането на равновесие на пазара на мляко и за стабилизиране на пазарните цени, в настоящия регламент се предвижда отпускането на помощ за частно складиране по отношение на някои видове масла. Освен това Комисията следва да бъде оправомощена да взема решения за отпускането на помощ за частно складиране на бяла захар, някои видове маслиново масло и някои продукти от говеждо и телешко месо, свинско месо, овче месо и козе месо.

28. Скалите на Съюза за класификация на кланичните трупове в секторите на говеждото и телешкото месо, свинското месо и овчето месо и козето месо са от съществено значение за целите на регистрирането на цените и за прилагането на интервенционните правила в тези сектори. Освен това те целят подобряване на прозрачността на пазара.

29. Ограниченията на свободното движение, произтичащи от прилагането на мерки за предотвратяване разпространението на болести по животните, могат да доведат до затруднения на пазара на някои продукти в една или повече държави-членки. Опитът показва, че сериозните смущения на пазара, например значителен спад в потреблението или в цените, могат да се дължат на загуба на доверието на потребителите поради рискове за общественото здраве или за здравето на животните.

30. Извънредните мерки за подпомагане на пазара на говеждо и телешко месо, мляко и млечни продукти, свинско месо, овче месо и козе месо, яйца и птиче месо следва да са пряко свързани или да са следствие на ветеринарно-санитарните мерки, въведени с цел предотвратяване на разпространението на болести. Те следва да се предприемат по искане на държави-членки, за да се избегнат сериозни нарушения на равновесието на съответните пазари.

31. Следва да се предвиди възможността Комисията да приеме специални интервенционни мерки, когато това се окаже необходимо за ефективно и ефикасно реагиране при опасност от смущения на пазара в сектора на зърнените култури и за предотвратяване на широкомащабно прилагане на публична интервенция в определени региони на Съюза в сектора на ориза, или с цел компенсиране на недостига на неолющен ориз вследствие на природни бедствия.

32. Необходимо е да се определи минимална цена на цвекло в рамките на квотата, отговарящо на стандартно качество, което също следва да се определи, за да бъде осигурен добър стандарт на живот за производителите на захарно цвекло и захарна тръстика в Съюза.

33. Необходими са специфични инструменти за осигуряване на справедлив баланс на права и задължения между предприятията за захар и производителите на захарно цвекло. По тази причина следва да бъдат установени стандартните разпоредби, уреждащи междупрофесионалните споразумения.

34. Разнообразието от природни, икономически и технически условия затруднява въвеждането на еднообразни условия на покупко-продажба за захарното цвекло на територията на Съюза. Вече съществуват вътрешнобраншови споразумения между асоциации на производители на захарно цвекло и предприятия за захар. По тази причина рамковите разпоредби следва да определят само минималните гаранции, изисквани както от страна на производителите на захарно цвекло, така и от захарната промишленост, за да се осигури безпрепятствено функциониране на пазара на захар с възможност за дерогации от някои правила в контекста на дадено вътрешнобраншово споразумение.

35. Производствената такса, предвидена в сектора на захарта, за да допринесе за финансирането на възникващите разходи, следва да се предвиди в настоящия регламент.

36. С цел да се поддържа структурният баланс на пазарите на захар на ценово равнище, близко до референтната цена, следва да се предвиди възможността да се вземат решения за изтегляне на захарта от пазара за период, необходим за възстановяване на пазарното равновесие.

37. Що се отнася до живи растения, говеждо и телешко месо, свинско месо, овче месо и козе месо, яйца и птиче месо, следва да се предвиди възможност за приемане на определени мерки за улесняване приспособяването на предлагането спрямо изискванията на пазара. Тези мерки могат да допринесат за стабилизиране на пазарите и осигуряване на добър жизнен стандарт на съответната селскостопанска общност.

38. В сектора на захарта количественото ограничаване на производството е било съществен механизъм в пазарната политика. Причините, накарали в миналото Общността да приеме системи за производствени квоти в сектора на захарта, остават валидни.

39. Квотната схема за захарта съгласно настоящия регламент следва по-специално да запази правния статут на квотите, доколкото съгласно съдебната практика на Съда на Европейския съюз квотната система представлява механизъм за регулиране на пазара в сектора на захарта, който има за цел да осигури постигането на цели от обществен интерес.

40. Настоящият регламент следва да предвиди възможност за коригиране на квотите за захар с цел да се отразят решенията на държавите-членки, свързани с преразпределянето на националните квоти.

41. С оглед на необходимостта да се предвиди в известна степен гъвкавост на национално равнище по отношение на структурното приспособяване на преработвателната промишленост и при отглеждането на цвекло и тръстика за периода, през който се прилагат квотите, следва да се предвиди възможността да се позволи на държавите-членки да променят квотите на предприятията в определени граници, без същевременно да ограничават функционирането на фонда за преструктуриране като инструмент.

42. С цел да се избегне нарушаване равновесието на пазара на захар поради свръхпроизводство, Комисията следва да може да предвиди, съгласно определени критерии, пренасянето на излишъка от захар, изоглюкоза или инулинов сироп и третирането му като производство в рамките на квотата за следващата пазарна година. Освен това, ако определени количества не отговарят на приложимите условия, се предвижда също такса върху излишъците, за да се избегне натрупването на споменатите количества, които застрашават ситуацията на пазара.

43. Квотната система за мляко следва да се запази до изтичането ѝ през 2015 г., включително налагането на такса върху количествата мляко, събрани или продадени за директна консумация над един определен гаранционен праг.

44. Разликата между доставки и преки продажби на мляко следва да се запази и схемата следва да се прилага на базата на индивидуалното представително съдържание на мазнина и националното референтно съдържание на мазнина. Земеделските производители следва да бъдат упълномощени временно да прехвърлят индивидуалната си квота при определени условия. В допълнение следва да се запази принципът, според който при продажба, отдаване под наем или наследяване на дадено стопанство съответната квота се прехвърля на купувача, наемателя или наследника заедно със съответната земя, при запазване на изключенията от принципа, че квотите са обвързани със земеделските стопанства с цел продължаване на преструктурирането на производството на мляко и подобряване състоянието на околната среда. В съответствие с различните видове прехвърляния на квоти и като използват обективни критерии, следва да бъдат предвидени правила, упълномощаващи държавите-членки да депозират част от прехвърлените количества в националния резерв.

45. Таксата за свръхпроизводство, платима за мляко и други млечни продукти, следва да бъде определена на възпиращо равнище и да е дължима от държавите-членки при превишаване на националната квота. След това държавата-членка следва да разпредели тежестта на таксата между производителите, които са допринесли за превишаването. Тези производители следва да носят отговорност пред държавата-членка за заплащане на своя дял от дължимата такса по силата на превишаването на определеното им количество. Държавите-членки следва да внесат в Европейския фонд за гарантиране на земеделието (ЕФГЗ) таксата, съответстваща на превишаването на тяхната национална квота, намалена с фиксирана сума в размер на 1 %, за да се отчетат случаите на несъстоятелност или доказана невъзможност определени производители да платят своя дял от общата сума на дължимата такса.

46. Основната цел на квотната система за млякото, а именно намаляване на несъответствието между търсене и предлагане на съответния пазар и произтичащите от него структурни излишъци, чрез което се постига по-добро пазарно равновесие, изглежда е намалила пазарната ориентация, тъй като е изкривила реакцията на земеделските производители по отношение на ценовите сигнали и е възпрепятствала повишаването на ефективността в сектора, като е забавила преструктурирането. Предвидено е постепенното премахване на квотите за млечни продукти чрез годишно увеличение в размер на 1 % за всяка пазарна година от 2009/2010 г. до 2013/2014 г. В условията на преструктуриране на сектора на държавите-членки следва да се разреши до 31 март 2014 г. да отпускат допълнителна национална помощ в определени граници. Увеличенията на квотите, включени в Регламент (ЕО) № 1234/2007, изменен с Регламент (ЕО) № 248/2008 на Съвета[8], и годишното увеличение в размер на 1 %, заедно с другите промени, които намаляват вероятността от налагането на такса за свръхпроизводство, означава, че само Италия би била изложена на риск от налагане на такса въз основа на съществуващите производствени модели, ако се прилагат годишни увеличения в размер на 1 % през периода от 2009/2010 г. до 2013/2014 г. Следователно, като се вземат предвид съществуващите производствени модели във всички държави-членки, увеличението на квотата за Италия беше изтеглено в началото на периода, за да се избегне този риск.

47. Регламент (ЕО) № 1234/2007 предвижда различни видове схеми за подпомагане. Схемата за сух фураж и за лен и коноп предвижда помощ за преработката в тези сектори като средство за регулиране на вътрешния пазар по отношение на съответните сектори. В резултат на измененията на Регламент (ЕО) № 72/2009 и съгласно Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003[9], отпускането на помощ за сух фураж ще продължи до 1 април 2012 г., а за дълги ленени влакна, къси ленени влакна и конопени влакна — до пазарната 2011/2012 година. Системата от квоти за картофено нишесте, предвидена в Регламент (ЕО) № 1234/2007, изменен с Регламент (ЕО) № 72/2009, и свързаната минимална цена се прилага само до края на пазарната 2011/12 година.

48. С цел да се допринесе за постигането на равновесие на пазара на мляко и за да се стабилизират пазарните цени на млякото и млечните продукти, са необходими мерки за разширяване на възможностите за пласиране на млечни продукти. В настоящия регламент следва да се предвиди отпускането на помощи за предлагането на пазара на определени млечни продукти с оглед на специфични техни приложения и предназначения. Освен това следва да се предвиди, че с цел стимулиране консумацията на мляко от младите хора, Съюзът следва да поеме част от разходите, направени при отпускането на помощ за предлагане на мляко на ученици в училищата.

49. Следва да се предвиди възможност за предоставяне на възстановяване при производство в случаите, когато във връзка с производството на някои промишлени, химически или фармацевтични продукти възниква необходимост да се предприемат мерки с цел осигуряване на някои захарни изделия.

50. В съответствие с Регламент (ЕО) № 73/2009 плащането на площ за хмел беше отделено от производството, считано от 1 януари 2010 г. С цел да се даде възможност на организациите на производители на хмел да продължат своята дейност както преди, следва да се предвиди специална разпоредба за използване на равностойни суми в съответните държави-членки за същите дейности.

51. Финансирането от Съюза, съставено от процента на директна помощ, която държавите-членки имат право да удържат в съответствие с Регламент (ЕО) № 73/2009, е необходимо за насърчаване на одобрени организации на оператори за изготвяне на работни програми с цел подобряване качеството на производство на маслиново масло и трапезни маслини. В тази връзка настоящият регламент следва да предвиди разпределянето на подпомагането от Съюза в съответствие с приоритетите, отдадени на дейностите, които са предприети в рамките на въпросните работни програми.

52. В настоящия регламент се прави разграничение между плодовете и зеленчуците, от една страна, които включват плодове и зеленчуци за предлагане на пазара и плодове и зеленчуци, предназначени за преработка, и, от друга страна, преработените плодове и зеленчуци. Правилата относно организациите на производители, оперативните програми и финансовата помощ от Съюза се прилагат само за плодове и зеленчуци и плодове и зеленчуци, които са предназначени единствено за преработка.

53. Организациите на производители са основните действащи лица в режима на плодове и зеленчуци. С оглед на все по-голямото концентриране на търсенето групирането на доставките чрез тези организации продължава да бъде икономическа потребност с цел укрепване на позициите на производителите на пазара. Такова групиране следва да бъде осъществено доброволно и да докаже своята полезност посредством обхвата и ефикасността на услугите, които организациите на производители предлагат на своите членове. Тъй като организациите на производители работят изключително в интерес на своите членове, те следва да се разглеждат като действащи в името на и от страна на своите членове по въпросите от икономически характер.

54. Производството на плодове и зеленчуци е непредсказуемо, а продуктите са малотрайни. Дори ограничени излишъци могат да предизвикат значителни смущения на пазара. По тази причина следва да бъдат въведени мерки за управление на кризи. С цел да се увеличи привлекателността на организациите на производители, тези мерки следва да бъдат включени в оперативните програми.

55. Производството и предлагането на пазара на плодове и зеленчуци следва да бъдат изцяло съобразени с екологичните изисквания, включително техники на обработване, управление на отпадъчни материали и изхвърляне на продукти, изтеглени от пазара, особено по отношение опазване на качеството на водите, запазване на биологичното разнообразие и опазване на селските райони.

56. На групите производители в сектора на плодовете и зеленчуците в държавите-членки, присъединили се към Европейския съюз на 1 май 2004 г. или по-късно, в определени най-отдалечени райони на Съюза или на малките острови в Егейско море, които желаят да получат статут на организации на производители в съответствие с настоящия регламент, следва да се даде преходен период, през който те могат да получават национална финансова подкрепа и финансова подкрепа от Съюза в замяна на изпълнението на определени ангажименти от съответната група производители.

57. С цел да се предостави по-голяма отговорност на организациите на производители в сектора на плодовете и зеленчуците по отношение на собствените им финансови решения и за насочване на обществените средства, които са им предоставени, към изпълнение на бъдещи изисквания, е необходимо да се определят условия за използването на тези средства. Подходящо решение е съвместното финансиране на оперативни фондове, създадени от организации на производители. В някои специални случаи следва да бъде разрешена допълнителна сфера за финансиране. Оперативните фондове следва да се използват единствено за финансиране на оперативни програми в сектора на плодовете и зеленчуците. С цел да се осигури контрол върху разходите на Съюза следва да се определи горна граница на помощта, отпускана на организации на производители, които създават оперативни фондове.

58. В региони, в които организацията на производството в сектора на плодовете и зеленчуците е слаба, следва да се разреши отпускането на допълнителни национални финансови помощи. За държави-членки, които са особено изостанали по отношение на структурите, тези допълнителни помощи следва да се възстановяват от Съюза.

59. С цел опростяване и намаляване на разходите по схемата процедурите и правилата за допустимост на разходите по оперативните фондове следва по възможност да се уеднаквят с тези на програмите за развитие на селските райони, като бъде изискано от държавите-членки да установят национална стратегия за оперативни програми.

60. Желателно е да се вземат мерки срещу ниската консумация на плодове и зеленчуци от децата, като се увеличи трайно делът на плодовете и зеленчуците в хранителния режим на децата на етапа, когато се формират техните хранителни навици. Ето защо следва да се предвидят разпоредби за помощ от Съюза, за да се съфинансира предоставянето на децата в учебните заведения на продукти от секторите на плодовете и зеленчуците, преработените плодове и зеленчуци и на бананите, както и да се съфинансират някои свързани с това разходи за логистика и разпространение, оборудване, популяризиране, наблюдение и оценка. С цел да се гарантира правилното прилагане държавите-членки, които желаят да се възползват от схемата за предлагане на плодове в училищата, следва да съставят предварителна стратегия, която включва, наред с другото, списък на допустимите продукти, подбрани въз основа на обективни критерии, в това число сезонност, наличност или съображения, свързани с околната среда.

61. С цел да се гарантира стабилно бюджетно управление на схемата за предлагане на плодове в училищата, следва да се предвиди фиксирана горна граница на помощта от Съюза и максималeн размер на съфинансиране. Помощта от Съюза не следва да се използва за заместване на финансиране по съществуващи национални схеми за предлагане на плодове в училищата. Предвид бюджетните ограничения държавите-членки следва да могат да заменят своето финансово участие в схемата за предлагане на плодове в училищата с участие от частния сектор. С оглед на ефективността на схемата държавите-членки следва да предвидят съпътстващи мерки, за които на държавите-членки следва да бъде разрешено да отпускат национална помощ.

62. Важно е да се предвидят мерки за подпомагане в лозаро-винарския сектор, които могат да укрепят конкурентните структури. Въпреки че тези мерки следва да се финансират и определят от Съюза, на държавите-членки следва да се предостави свободата да изберат подходящия набор от мерки, за да отговорят на нуждите на своите регионални структури, като при необходимост отчитат техните особености, както и да ги включат в национални програми за подпомагане. Държавите-членки следва да отговарят за изпълнението на тези програми.

63. Една от основните мерки, допустими по националните програми за подпомагане, следва да бъде популяризирането и предлагането на пазара в трети държави на вината от Съюза. Следва да продължи подпомагането за дейностите по преструктуриране и конверсия предвид тяхното благоприятно структурно въздействие върху лозаро-винарския сектор. Също така следва да се предостави помощ за инвестиции в лозаро-винарския сектор, насочени към подобряване на икономическите показатели на самите предприятия. Подпомагането на дестилацията на вторичните продукти следва да е достъпна мярка за онези държави-членки, които желаят да използват подобен инструмент, за да осигурят качеството на виното, като същевременно опазват околната среда.

64. Предпазни инструменти като застраховане на реколтата, взаимоспомагателни фондове и събиране на реколтата на зелено, следва да могат да кандидатстват за подпомагане по линия на програмите за подпомагане на лозаро-винарския сектор с цел насърчаване възприемането на отговорен подход към кризисните ситуации.

65. По различни причини държавите-членки могат да предпочетат да предоставят отделена от производството помощ на земеделските производители в рамките на схемата за единно плащане. Следователно тази възможност следва да е отворена за държавите-членки и, поради особеностите на схемата за единно плащане, всяко подобно прехвърляне на средства следва да е необратимо и да намали съответно наличния бюджет за националните програми за подпомагане на лозаро-винарския сектор през следващите години.

66. Подпомагането на лозаро-винарския сектор следва да произтича и от структурните мерки, посочени в Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР)[10]. С цел да се увеличат финансовите средства, налични съгласно Регламент (ЕО) № 1698/2005, следва да се организира постепенно прехвърляне на финансови средства към бюджета по същия регламент, когато съответните суми са достатъчно значителни.

67. С цел да се подобри функционирането на пазара на вина, държавите-членки следва да имат възможността да прилагат решения, взети от междубраншовите организации. От обхвата на подобни решения обаче следва да се изключат практики, които биха могли да доведат до нарушаване на конкуренцията.

68. Положението със свръхпроизводството на вино в Съюза беше утежнено още повече в резултат на случаите на нарушаване на временната забрана на нови насаждения. В Съюза съществуват голям брой незаконни насаждения, което представлява източник на нелоялна конкуренция, задълбочава проблемите в лозаро-винарския сектор, като този проблем трябва да бъде разрешен.

69. Макар временната забрана на нови насаждения да оказа известно въздействие върху равновесието между търсенето и предлагането на пазара на вино, едновременно с това тя създаде пречка за онези конкурентоспособни производители, които желаят да реагират гъвкаво на нарасналото търсене. Тъй като все още не е постигнато пазарно равновесие и тъй като е необходимо време за проявяване на последиците от съпътстващи мерки като схемата за изкореняване, е целесъобразно забраната на нови насаждения да се запази до 31 декември 2015 г., когато все пак тя следва да бъде окончателно вдигната, за да се позволи на конкурентоспособните производители да отговорят свободно на пазарните условия. На държавите-членки обаче следва да се предостави възможност да удължат забраната по отношение на тяхната територия до 31 декември 2018 г., ако сметнат това за необходимо.

70. С цел да се подобри управлението на лозаро-винарския потенциал и да се насърчи ефикасното използване на правата на засаждане, като по този начин се смекчи допълнително ефектът от временното ограничаване на насажденията, следва да се запази известна гъвкавост като например системите от национални или регионални резерви.

71. Отпускането на национални помощи би могло да застраши нормалното функциониране на единния пазар. Разпоредбите на Договора, които уреждат държавните помощи, следва да се прилагат по принцип за продуктите от лозаро-винарския сектор, обхванати от ООП на вино. Независимо от това, разпоредбите относно премията за изкореняване и определени мерки по линия на програмите за подпомагане не следва сами по себе си да съставляват пречка за отпускането на национална помощ за същите цели.

72. С цел да се позволи включването на лозаро-винарския сектор в схемата за единно плащане, всички активно обработвани лозарски площи следва да получат право на достъп до схемата за единно плащане, предвидена в Регламент (ЕО) № 73/2009.

73. Пчеларството като сектор на селското стопанство се характеризира с разнообразие на производствените условия и добив, с разпръснатост и разнообразие на икономическите оператори както на етап производство, така и на етап предлагане на пазара. Освен това, предвид разпространението на вароатозата в няколко държави-членки през последните години и проблемите, които тази болест предизвиква при производството на пчелен мед, все още са необходими действия от страна на Съюза, тъй като вароатозата не може да бъде напълно премахната и трябва да се лекува с одобрени продукти. Предвид тези обстоятелства и с цел да се подобри производството и предлагането на пазара на пчелни продукти в Съюза, на всеки три години следва да бъдат изготвяни национални програми, включващи техническа помощ, контрол на вароатозата, рационализация на подвижното пчеларство, управление на подновяването на пчелните кошери в Съюза и сътрудничество по научноизследователски програми за пчеларството и пчелните продукти с оглед на подобряване на общите условия за производство и предлагане на пазара на пчелни продукти. Тези национални програми следва да бъдат частично финансирани от Съюза.

74. Следва да се предоставя помощ от Съюза за отглеждане на копринени буби на използвана кутия яйца от копринени буби.

75. Прилагането на стандартите за предлагане на пазара на селскостопански продукти може да допринесе за подобряване на икономическите условия за производство и предлагане на пазара, както и на качеството на тези продукти. Затова прилагането на тези стандарти е в интерес на производителите, търговците и потребителите.

76. В резултат на Съобщението на Комисията относно политиката зa качество на селскостопанските продукти[11] и последвалите дебати се счита за целесъобразно да се запазят секторните или продуктовите пазарни стандарти, за да се вземат под внимание очакванията на потребителите и да се допринесе за подобряване на икономическите условия за производство и предлагане на селскостопански продукти на пазара, както и на тяхното качество.

77. С цел да се гарантира, че всички продукти са здрави, в добро състояние и с подходящо пазарно качество, и без да се засягат приетите в сектора на храните разпоредби, и по-специално общото законодателство в областта на храните, съдържащо се в Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните[12] и съдържащите се в него принципи и изисквания, следва да е целесъобразен един основен общ пазарен стандарт, както е предвидено в горепосоченото съобщение на Комисията, за продуктите, които не са обхванати от секторни или продуктови пазарни стандарти. Когато такива продукти съответстват на приложим международен стандарт, според случая, същите продукти следва да се считат за съответстващи на общия пазарен стандарт.

78. За някои сектори и/или продукти определенията, наименованията и/или търговските наименования са важен елемент за определяне на условията на конкуренция. Следователно е целесъобразно да се установят определения, наименования и търговски наименования за посочените сектори и/или продукти, които да се използват единствено за предлагане на пазара в Съюза на продукти, отговарящи на съответните изисквания.

79. В Регламент (ЕО) № 1234/2007 е запазен секторният подход, предвиден от предишните ООП по отношение на пазарните стандарти. Целесъобразно е да се въведат разпоредби с хоризонтален характер.

80. В съответствие с Регламент (ЕО) № 1234/2007 приемането на разпоредбите за пазарните стандарти за някои сектори досега е било възложено на Комисията. С оглед на подробния им технически характер, необходимостта от постоянно подобряване на тяхната ефективност и адаптирането им спрямо развиващите се търговски практики е целесъобразно този подход да се приложи и за всички пазарни стандарти, като същевременно се уточнят критериите, които следва да се вземат предвид при определяне на съответните правила.

81. Следва да се приложат пазарни стандарти, за да може пазарът да бъде снабдяван с продукти със стандартизирано и задоволително качество. Стандартите следва да се отнасят по-специално до определенията, категоризирането, представянето и етикетирането, опаковката, производствения метод, cъхраняването, транспорта, информацията относно производителите, съдържанието на определени вещества, съответните административни документи, складирането, ceртифицирането и сроковете.

82. Като се отчита по-специално интересът на потребителите да получават подходяща и прозрачна информация за продуктите, следва да е възможно определянето на подходящи обозначения за мястото на отглеждане, въз основа на подход за разглеждане на всеки случай поотделно на подходящото географско равнище, като същевременно се отчита спецификата на някои сектори, по-специално по отношение на преработените селскостопански продукти.

83. При определяне на секторните или продуктовите пазарни стандарти Комисията следва да отчита очакванията на потребителите, спецификата на всеки сектор и препоръките на международните органи.

84. Освен това следва да се предвиди приемането, при необходимост, на специфични мерки, свързани по-специално с методи на анализ, за да се избегнат злоупотреби по отношение на качеството и автентичността на продуктите, които се предлагат на потребителите.

85. С цел да се гарантира съответствие с пазарните стандарти, следва да се предвидят проверки и санкции в случай на неспазване на задълженията в това отношение. Държавите-членки следва да поемат отговорността за тези проверки.

86. Пазарните стандарти по принцип следва да се прилагат за всички продукти, които се предлагат на пазара в Съюза.

87. Целесъобразно е да се предвидят специални правила за продуктите, внасяни от трети държави, съгласно които специални разпоредби, действащи в някои трети държави, да могат да оправдаят дерогации от пазарните стандарти, ако равностойността им на законодателството на Съюза е гарантирана.

88. По отношение на мазнините за мазане е целесъобразно да се въведе възможността държавите-членки да запазят или приемат някои национални правила относно нивата на качество.

89. Разпоредбите относно вината следва да се прилагат в светлината на споразуменията, сключени съгласно член 218 от Договора.

90. Целесъобразно е да бъдат установени правила за класифициране на винените сортове лози, съгласно които държавите-членки, произвеждащи повече от 50 000 хектолитра годишно, да продължат да отговарят за класифицирането на винените сортове лози, от които може да се произвежда вино на тяхна територия. Някои винени сортове лози следва да бъдат изключени.

91. Целесъобразно е да бъдат определени някои енологични практики и ограничения за производството на вино, по-специално по отношение на купажирането и използването на определени видове гроздова мъст, гроздов сок и прясно грозде с произход от трети държави. За да се съобрази с международните стандарти, по отношение на новите енологични практики Комисията следва по правило да се опре на енологичните практики, препоръчани от Международната организация по лозарство и винарство (OIV).

92. По отношение на лозаро-винарския сектор следва да се разреши на държавите-членки да ограничат или изключат използването на определени енологични практики и да им се разреши да запазят по-строги ограничения за вината, произвеждани на тяхна територия, както и експерименталното използване на неразрешени енологични практики при условия, които следва да бъдат определени.

93. В Съюза понятието за качествени вина се основава, inter alia, на специфичните характеристики, които се приписват на географския произход на виното. Тези вина се разпознават от потребителите посредством защитени наименования за произход и защитени географски указания. С цел да се осигури прозрачна и по-съвършена рамка за претенциите за качество, които се свързват с въпросните продукти, следва да се въведе режим, предвиждащ заявките за наименование за произход или географско указание да се разглеждат в съответствие с подхода, възприет в рамките на хоризонталната политика на Съюза в областта на качеството на хранителните продукти, различни от виното и спиртните напитки, в Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни.[13]

94. С цел да се съхранят специфичните качествени характеристики на вината с наименование за произход или географско указание, на държавите-членки следва да се разреши да прилагат по-строги правила в това отношение.

95. С цел да се ползват със закрила в Съюза наименованията за произход и географските указания следва да бъдат признати и регистрирани на равнището на Съюза. С цел да се гарантира, че съответните означения отговарят на установените с настоящия регламент условия, заявките следва да се разглеждат от националните органи на съответната държава-членка, при спазване на минималните общи разпоредби, включително на националната процедура за предявяване на възражения. Впоследствие Комисията следва да проучва заявките, за да се гарантира, че не са допуснати явни грешки и че правото на Съюза и интересите на заинтересованите страни извън държавата-членка на подаване на заявката са взети предвид.

96. Следва да се даде възможност за закрила на наименованията за произход и географските указания с произход от трети държави, когато те са защитени в държавата им на произход.

97. Процедурата за регистриране следва да позволява на всяко физическо или юридическо лице, което има законен интерес в държава-членка или в трета държава, да упражнява правата си, като предяви възраженията си.

98. Регистрираните наименования за произход и географски указания следва да се ползват със закрила срещу използване, което представлява злоупотреба с репутацията на продукти, които спазват изискванията. С цел да се насърчи лоялната конкуренция и да не се въвеждат в заблуждение потребителите, тази закрила следва да се разпростре и за продукти и услуги, които не са обхванати от настоящия регламент, включително онези, които не са посочени в приложение I към Договора.

99. Някои наименования се използват традиционно в Съюза и предоставят на потребителите информация относно характеристиките и качеството на вината, която допълва информацията, дадена от наименованията за произход и географските указания. С цел да се осигури функционирането на вътрешния пазар и лоялната конкуренция, както и за да не се въвеждат в заблуждение потребителите, тези традиционни наименования следва да имат възможността да се ползват от правна закрила в Съюза.

100. Описанието, означаването и търговското представяне на обхванатите от настоящия регламент продукти от лозаро-винарския сектор могат да имат важни последствия за предлагането им на пазара. Различията между законодателствата на държавите-членки относно етикетирането на продуктите от лозаро-винарския сектор могат да поставят пречки пред гладкото функциониране на вътрешния пазар. Ето защо следва да се установят правила, които да отчитат законните интереси на потребителите и на производителите. Поради тази причина е целесъобразно да бъдат предвидени правила на Съюза относно етикетирането.

101. Когато излишъци на млечни продукти се натрупват или съществува вероятност да се появят, като предизвикват или е вероятно да предизвикат сериозен дисбаланс на пазара, следва да се предостави помощ за обезмаслено мляко и обезмаслено мляко на прах, произведени в Съюза, предназначени за влагане във фуражи. Правилата за използването на казеин и казeинати при производството на сирене са предназначени да противодействат на неблагоприятните ефекти, които могат да възникнат вследствие на тази схема за отпускане на помощ, имайки предвид уязвимостта на сиренето по отношение на операциите по заместване с казеин и казеинати, като по този начин се допринася за стабилизирането на пазара.

102. Настоящият регламент се съсредоточава върху различни видове организации,за да постигне целите на политиката, по-специално с оглед стабилизиране на пазарите на съответните продукти и подобряване и гарантиране на тяхното качество чрез съвместни действия. Съответните разпоредби на Регламент (ЕО) № 1234/2007 се основават на организации, които са признати от държавите-членки или, при определени условия, от Комисията. Тези разпоредби следва да бъдат запазени.

103. За още по-голям ефект в сектора на плодовете и зеленчуците от организациите и асоциациите на производители и за осигуряване на желаната стабилност на пазара, на държавите-членки следва да се разреши при определени условия да разширят обхвата на правилата с цел включване на производители от техния район, които не са членове, по-специално на правилата за производство, предлагане на пазара и опазване на околната среда, приети от организацията или асоциацията за нейните членове от съответния район.

104. По-специално за сектора на плодовете и зеленчуците следва да е възможно да се предостави специално признаване на тези организации, които представят доказателства за достатъчна представителност и осъществяват практически действия по отношение на целите на член 39 от Договора. Разпоредбите за разширяване на обхвата на правилата, приети от организациите на производители и техните асоциации, и за поделяне на разходите, възникнали в резултат на това разширяване, следва, поради сходството на поставените цели, да се отнасят и за междубраншовите организации. Сходен подход следва да се прилага за междубраншовите организации в сектора на тютюна.

105. С цел да се осигури рационалното развитие на производството и по този начин да се гарантира добър жизнен стандарт на производителите в сектора на млякото, следва да се засилят техните възможности за договаряне с преработвателите, което да доведе до по-справедливо разпределение на добавената стойност по веригата на доставките. Следователно, за да бъдат постигнати тези цели на Общата селскостопанска политика, следва да се приеме разпоредба съгласно член 42 и член 43, параграф 2 от Договора, която да позволи на организациите на производители, създадени от производители в сектора на млякото, или техни асоциации да договарят с дадена мандра условията на договорите, в това число цената, съвместно за част или за цялата продукция на своите членове. С цел да се поддържа ефективна конкуренция на пазара на мляко, тази възможност следва да подлежи на подходящи количествени ограничения. Следователно тези организации на производители също следва да са допустими за признаване по ООП.

106. В някои сектори са въведени правила на равнището на ЕС за междубраншови организации. Тези организации могат да изиграят полезна роля за диалога между участниците във веригата на доставка и за насърчаване на най-добрите практики и прозрачността на пазара. Подобни правила следва да се прилагат и в сектора на млякото и млечните продукти, заедно с разпоредбите, които изясняват мястото на тези организации съгласно конкурентното право, като същевременно се гарантира, че те не нарушават конкуренцията или вътрешния пазар и не засягат доброто функциониране на общата организация на пазара.]

107. В някои сектори, различни от тези, в които действащите понастоящем правила предвиждат организациите на производителите или междубраншовите организации да бъдат признати, държавите-членки могат да признаят такива организации въз основа на националното законодателство, доколкото то е съвместимо с правото на Съюза.

108. Единният пазар включва търговска система по външните граници на Съюза. Тази търговска система следва да включва вносни мита и възстановявания при износ и по правило следва да стабилизира пазара на Съюза. Търговската система следва да се основава на ангажиментите, приети съгласно Уругвайския кръг на многостранните търговски преговори.

109. Контролът на търговските потоци е преди всичко въпрос на управление, който следва да се разглежда по гъвкав начин. Решението за въвеждане на лицензионни изисквания следва да се вземе, като се има предвид необходимостта от лицензии с цел управление на съответните пазари, и по-специално за контрол на вноса на въпросните продукти.

110. В по-голямата си част митата за земеделски продукти съгласно споразуменията на Световната търговска организация (СТО) се съдържат в общата митническа тарифа. За някои продукти от секторите на зърнените култури и ориза обаче въвеждането на допълнителни механизми налага да се предвиди възможност за приемане на дерогации.

111. С цел да се предотврати или да се противодейства на неблагоприятните ефекти върху пазара на Съюза, които могат да възникнат вследствие на вноса на определени земеделски продукти, вносът на такива продукти следва да се обвърже с плащане на допълнително мито, ако са изпълнени определениусловия.

112. Целесъобразно е при определени условия да бъдат открити и управлявани вносни тарифни квоти в резултат на международни споразумения, сключени в съответствие с Договора или произтичащи от други актове.

113. Таксите върху вноса на смеси целят да се осигури правилното функциониране на системата от мита при внос на смеси от зърнени култури, ориз и натрошен ориз.

114. Настоящият регламент определя традиционна потребност от снабдяване със захар за рафиниране за пазарна година. С цел да се гарантира снабдяване на рафиниращата промишленост в Съюза лицензиите за внос на захар за рафиниране следва да бъдат запазени за рафинерии на пълен работен ден през първите три месеца от всяка пазарна година, в рамките на границите, определени от традиционната потребност от снабдяване.

115. С цел да се избегне смущаването на ООП на коноп за влакно вследствие отглеждането на незаконни конопени култури, настоящият регламент следва да предвиди проверки на вноса на коноп и конопено семе, за да гарантира, че за тези продукти се предоставят известни гаранции по отношение на съдържанието на тетрахидроканабинол. Освен това вносът на конопено семе, което не е предназначено за посев, следва да продължи да бъде предмет на контролна система, предвиждаща предоставяне на разрешения на съответните вносители.

116. Митническата система дава възможност за премахване на всички други предпазни мерки по външните граници на Съюза. При изключителни обстоятелства вътрешният пазар и митническият механизъм могат да се окажат неадекватни. В такива случаи, за да не остане пазарът на Съюза незащитен срещу смущенията, които могат да последват, Съюзът следва да може незабавно да вземе всички необходими мерки. Тези мерки следва да съответстват на международните ангажименти на Съюза.

117. Следва да се предвиди възможността за забрана на използването на режим активно или пасивно усъвършенстване. В този смисъл е целесъобразно да се даде възможност за временно преустановяване използването на режим активно или пасивно усъвършенстване в такива ситуации.

118. Разпоредбите за отпускане на възстановявания при износ в трети държави, предвид разликата между цените в Съюза и на световния пазар, и попадащи в границите, поставени с поетите задължения по линия на СТО, следва да служат за осигуряване на участието на Съюза в международната търговия с определени продукти, попадащи в приложното поле на настоящия регламент. Субсидираният износ следва да се подчинява на ограничения по отношение на стойността и количеството.

119. Спазването на ограниченията по отношение на стойността следва да се гарантира в момента на определяне на възстановяванията при износ чрез мониторинг на плащанията съгласно правилата, отнасящи се до ЕФГЗ. Мониторингът може да бъде улеснен чрез задължително предварително определяне на възстановяванията при износ, като се допуска възможността, в случай на диференцирани възстановявания при износ, за промяна в посоченото местоназначение в рамките на един географски район, където се прилага единна ставка на възстановяване при износ. В случай на промяна на местоназначението следва да се изплатят възстановяванията при износ, приложими за действителното местоназначение, като горната граница на сумата да е приложима за предварително определеното местоназначение.

120. Спазването на количествените ограничения следва да се гарантира чрез надеждна и ефективна система за мониторинг. За тази цел отпускането на възстановяванията при износ следва да се обвърже с лицензия за износ. Възстановяванията при износ следва да се отпускат до наличните лимити, в зависимост от конкретното положение на всеки съответен продукт. Изключения от това правило следва да бъдат разрешени само в случай на преработени продукти, които не са изброени в приложение І към Договора и за които не важат ограниченията за обем. Следва да бъде предвидена възможност за дерогация от стриктното спазване на правила за управление, когато не съществува вероятност износът, за който се предоставят възстановявания при износ, да надвиши определените количества.

121. В случай на износ на живи животни от рода на едрия рогат добитък следва да бъде предвидена възможност възстановяванията при износ да се предоставят и изплащат само ако са спазени установените в законодателството на Съюза разпоредби относно хуманното отношение към животните, и по-специално защитата на животните по време на транспортиране.

122. Земеделските продукти могат в определени случаи да се ползват от специални преференции при внос в трети държави, ако продуктите отговарят на определени спецификации и/или ценови условия. Необходимо е административно сътрудничество между властите в третата държава, в която се извършва вносът, и Съюза, за да се осигури правилното прилагане на такава система. За тази цел продуктите следва да бъдат придружени от сертификат, издаден в Съюза.

123. Износът на клубено-луковици в трети държави е от изключително икономическо значение за Съюза. Поддържането и развитието на този износ може да се гарантира чрез стабилизиране на цените в този отрасъл. Следователно в настоящия регламент следва да се предвидят минимални износни цени за въпросните продукти.

124. В съответствие с член 42 от Договора разпоредбите на главата от Договора, която се отнася за правилата на конкуренция, се прилагат за производството и търговията със земеделски продукти само до степен, определена от законодателството на Съюза в рамките на член 43, параграфи 2 и 3 от Договора и в съответствие с определената в него процедура. Разпоредбите относно държавната помощ са обявени за приложими в голяма степен. Прилагането в частност на правилата от Договора, отнасящи се до предприятията, бе допълнително разяснено в Регламент (ЕО) № 1184/2006 на Съвета от 24 юли 2006 година за прилагане на някои правила за конкуренция при производството и търговията със селскостопански продукти[14]. В съответствие с целта да се създаде пълен набор от правила относно пазарната политика е целесъобразно съответните правила да бъдат предвидени в настоящия регламент.

125. Правилата за конкуренция, отнасящи се до споразуменията, решенията и практиките, посочени в член 101 от Договора, и до злоупотребата с господстващо положение, следва да се прилагат по отношение на производството и търговията със земеделски продукти до степен, която не възпрепятства функционирането на националните организации на селскостопанските пазари и не застрашава постигането на целите на ОСП.

126. Специален подход се предприема в случай на организации на земеделски производители, които се занимават най-вече със съвместното производство или реализация на земеделски продукти или използването на обща техническа база, освен ако такива съвместни действия изключват конкуренцията или застрашават постигането на целите, залегнали в член 39 от Договора.

127. С цел да не се компрометира развитието на ОСП и да се гарантира правна сигурност и недискриминационно отношение към съответните предприятия, Комисията следва да има изключителни правомощия, при контрол от страна на Съда, да определя дали споразуменията, решенията и практиките, посочени в член 101 от Договора, съответстват на целите на ОСП.

128. Правилното функциониране на единния пазар на основата на общи цени би било изложено на риск от отпускането на национална помощ. Ето защо разпоредбите на Договора относно държавната помощ следва, като общо правило, да се прилагат за продуктите, включени в настоящия регламент. В определени ситуации следва да се допускат изключения. В случаите, когато са в сила такива изключения, обаче, Комисията следва да е в състояние да изготви списък на съществуващи, нови или предложени национални помощи, да изпрати съответна информация до държавите-членки и да им предложи подходящи мерки.

129. От момента на присъединяването им Финландия и Швеция могат, поради специфичните икономически условия на производството и предлагането на пазара на месо и продукти от северен елен, да отпускат помощ в тази област. Освен това Финландия може с разрешение на Комисията да отпуска помощ съответно за определени количества семена и определени количества семена на зърнени култури, произвеждани единствено във Финландия поради нейните специфични климатични условия.

130. С цел да може да се реагира при оправдани кризисни случаи след края на временната мярка за подпомагане при кризисна дестилация, предвидена в програмите за подпомагане през 2012 г., държавите-членки следва да могат да предоставят помощ за кризисна дестилация в рамките на цялостно бюджетно ограничение от 15 % от съответната стойност от годишния бюджет на държавата-членка за националната програма за подпомагане. Преди да бъде предоставена подобна помощ, тя следва да се нотифицира пред Комисията и одобри съгласно настоящия регламент.

131. В държавите-членки със значително намаление в квотата за захар производителите на захарно цвекло ще се изправят пред особено тежки проблеми, свързани с приспособяването. В такива случаи преходната помощ на Съюза за производителите на захарно цвекло, предвидена в Регламент (ЕО) № 73/2009, няма да бъде достатъчна за цялостното разрешаване на трудностите пред производителите на захарно цвекло. Поради тази причина следва да се разреши на държавите-членки, които са намалили квотата си с над 50 % от квотата за захар, определена на 20 февруари 2006 г. в приложение III към Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта[15], да отпускат държавна помощ на производителите на захарно цвекло през периода на прилагане на преходната помощ от Съюза. С цел да се осигури, че държавите-членки не отпускат държавни помощи, надвишаващи потребностите на местните производители на захарно цвекло, определянето на общия размер на съответната държавна помощ следва да подлежи на одобрение от Комисията, освен по отношение на Италия, където максималната потребност, необходима за приспособяване на най-продуктивните производители на захарно цвекло към пазарните условия след реформата, беше приблизително оценена на 11 EUR на тон произведено захарно цвекло. Освен това, поради специфичните проблеми, които се очаква да възникнат в Италия, следва да се запази разпоредбата, даваща възможност на производителите на захарно цвекло да се възползват пряко или косвено от отпусната държавна помощ.

132. Във Финландия отглеждането на захарно цвекло е обусловено от определени географски и климатични условия, които биха повлияли неблагоприятно на сектора извън общото въздействие на реформата в сектора на захарта. Следователно на тази държава-членка следва да бъде разрешено да отпуска постоянно на своите производители на захарно цвекло държавна помощ в съответния размер.

133. Специфичните правила за помощта, отпускана от Германия в рамките на германския алкохолен монопол, следваше да изтекат на 31 декември 2010 г. Продадените от монопола обеми намаляват от 2003 г. насам и дестилериите и снабдяващите ги със суровини малки и средни стопанства са положили усилия да се подготвят за излизането си на свободния пазар. Тъй като обаче е необходимо повече време за улесняване на това приспособяване, е необходимо удължаване на периода за постепенно премахване на монопола и помощта за тези бенефициери до 31 декември 2013 г. Някои дребномащабни дестилерии на фиксирана ставка, ползвателите на дестилерии и кооперативните дестилерии за плодове, които, като използват местни суровини, допринасят по-специално за опазването на местния ландшафт и биологично разнообразие, следва да продължат да могат да ползват помощта, отпускана по линия на монопола, до 31 декември 2017 г., когато монополът следва да бъде премахнат. За тази цел Германия следва да представя годишен план за постепенно премахване от 2013 г.

134. Ако държава-членка желае да поддържа на своя територия мерки, насърчаващи консумацията на мляко и млечни продукти в Съюза, следва да се предвиди възможност за финансиране на такива мерки чрез такса за насърчаване, наложена на производителите на мляко на национално равнище.

135. Тъй като няма законодателство на ЕС относно формализирани, писмени договори, държавите-членки могат, в рамките на своите системи на договорно право, да изискват задължителното използване на такива договори, при условие че при това се спазва правото на ЕС, и по-специално, че се гарантира правилното функциониране на вътрешния пазар и на общата организация на пазара. Като се има предвид разнообразието от ситуации в целия ЕС в това отношение, в интерес на субсидиарността това решение следва да се взема от държавите-членки. Обаче за да се гарантират подходящи минимални стандарти за тези договори, както и правилното функциониране на вътрешния пазар и на общата организация на пазара, на равнището на ЕС следва да се установят някои основни условия за използването на такива договори. Тъй като уставите на някои кооперативи на млекопроизводители могат да съдържат правила с подобен ефект, с цел опростяване те следва да бъдат освободени от задължението да ползват договори. С цел да се гарантира ефективността на всяка такава система, когато посредници събират млякото от млекопроизводителите и го доставят на преработвателите, системата следва да се прилага и в такива случаи.

136. Необходимо е адекватно информиране за текущото състояние на пазара на хмел в Съюза и за перспективите за неговото развитие. Поради това следва да се предвиди възможност за регистриране на всички договори за доставка на хмел, произведен в Съюза.

137. За по-добро управление на лозаро-винарския потенциал държавите-членки следва да представят на Комисията опис на своя производствен потенциал въз основа на лозарския регистър. С цел да се насърчат държавите-членки да представят този опис, подпомагането на преструктурирането и конверсията се ограничава до онези държави-членки, които са предали такъв опис. За да може да се осигури необходимата информация за вземане на съответните политически и административни решения, производителите на грозде за винопроизводство, на мъст и на вино следва да представят декларации за реколтата. Държавите-членки следва също така да имат възможността да изискат от търговците на грозде за винопроизводство да декларират всяка година предложените на пазара количества от последната реколта. Производителите на мъст и вино и останалите търговци, без търговците на дребно, трябва да декларират наличните си количества от мъст и вино.

138. С цел да се осигури задоволително ниво на проследяване на въпросните продукти, което по-специално е в интерес на защитата на потребителите, следва да се предвиди разпоредба, според която всички продукти на лозаро-винарския сектор, обхванати от настоящия регламент, следва да бъдат снабдени с придружаващ документ, когато се разпространяват в рамките на Съюза.

139. Уместно е да бъдат предвидени, при определени условия и за определени продукти, мерки, които да се предприемат при възникване или при вероятност за възникване на смущения в резултат на значителни промени на цените на вътрешния пазар или във връзка с котировки или цени на световния пазар.

140. Органите на държавите-членки следва да отговарят за гарантиране на спазването на настоящия регламент, като същевременно следва да се предприемат мерки, които да позволят на Комисията да контролира и гарантира по-специално това спазване в лозаро-винарския сектор.

141. Необходимо е да се създаде рамка от специални мерки за етиловия алкохол от земеделски произход, за да може да се събират икономически данни и да се анализира статистическата информация с цел наблюдение на пазара. Доколкото пазарът на етилов алкохол от земеделски произход е обвързан с пазара на етилов алкохол като цяло, необходимо е също така да се предоставя информация относно пазара на етилов алкохол от неземеделски произход.

142. Разходите на държавите-членки в резултат на задълженията, произтичащи от прилагането на настоящия регламент, следва да се финансират от Съюза в съответствие с Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика. [16]

143. За да се увеличат финансовите средства, налични за лозаро-винарския сектор съгласно Регламент (ЕО) № 1698/2005, следва да се организира постепенно прехвърляне на финансови средства към бюджета по същия регламент, когато съответните суми са достатъчно значителни.

144. Комисията следва да бъде упълномощена да приема необходимите мерки с цел решаване на специфични практически проблеми в извънредни случаи.

145. Тъй като общите пазари на селскостопански продукти се развиват непрекъснато, държавите-членки и Комисията следва постоянно да се информират взаимно за съответните промени и да приемат средствата за уведомяване за съответните промени.

146. С цел да се предотврати злоупотреба с предвидените в настоящия регламент предимства, такива не следва да се предоставят или съответно следва да се отнемат в случаите, когато се установи, че условията за получаването на които и да е от тези предимства са били създадени изкуствено в противоречие с целите на настоящия регламент.

147. С цел да се гарантира изпълнението на задълженията, предвидени в настоящия регламент, са необходими проверки и прилагане на административни мерки и административни санкции в случай на неизпълнение, както и правила, свързани с предоставянето и освобождаването на гаранции, осигуряващи стабилното управление на единната обща организация на пазара съгласно ОСП. Тези разпоредби следва да включват възстановяването на неправомерно изплатени суми и задълженията на държавите-членки за представяне на доклади, които произтичат от прилагането на настоящия регламент.

148. Съгласно Регламент (ЕО) № 1234/2007 няколко секторни мерки за управление на пазара ще изтекат през 2012 г. След отмяната на Регламент (ЕО) № 1234/2007 съответните разпоредби следва да продължат да се прилагат до края на съответните схеми.

149. С цел да се гарантира правната сигурност по отношение на прилагането на правилата за предлагане на пазара, Комисията следва да определи датата, на която определени разпоредби на Регламент (ЕО) № 1234/2007 престават да се прилагат за съответния сектор.

150. С цел да се гарантира плавен преход от уредбата, предвидена в Регламент (ЕО) № 1234/2007 по отношение на секторите на плодовете и зеленчуците, и разпоредбите на настоящия регламент, Комисията следва да бъде оправомощена да приема преходни мерки.

151. Настоящият регламент следва да се прилага от влизането му в сила. Въпреки това разпоредбата за създаване на общия пазарен стандарт следва да се прилага от [една година след влизането в сила на регламента].

152. Що се отнася до договорните отношения и организациите на производители и междубраншовите организации в сектора на млякото и млечните продукти, мерките, определени в настоящия регламент, са обосновани, предвид текущите икономически обстоятелства на пазара на мляко и структурата на веригата на доставки. Поради това те следва да се прилагат достатъчно дълго (преди и след премахването на квотите за мляко), за да могат да имат пълен ефект. Предвид значителното им въздействие обаче те следва да са само временни по характер и да подлежат на преразглеждане, за да се прецени как функционират и дали да продължава прилагането им. Този въпрос следва да бъде разгледан в докладите на Комисията относно развитието на пазара на мляко, като се включат по-специално потенциалните стимули за насърчаване на земеделските производители да сключват споразумения за съвместно производство, които доклади следва да бъдат представени до 30 юни 2014 г. и до 31 декември 2018 г.,]

ПРИЕХА НАСТОЯЩИЯ РЕГЛАМЕНТ:

СЪДЪРЖАНИЕ

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) 1

ОБЯСНИТЕЛЕН МЕМОРАНДУМ 2

1. КОНТЕКСТ НА ПРЕДЛОЖЕНИЕТО 2

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО 5

3. ПРАВНИ ЕЛЕМЕНТИ НА ПРЕДЛОЖЕНИЕТО 5

4. ОТРАЖЕНИЕ ВЪРХУ БЮДЖЕТА 6

5. ДОПЪЛНИТЕЛНА ИНФОРМАЦИЯ 6

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) 7

ЧАСТ І УВОДНИ РАЗПОРЕДБИ 43

ЧАСТ II ВЪТРЕШЕН ПАЗАР 46

ДЯЛ I ИНТЕРВЕНЦИЯ НА ПАЗАРА 46

ГЛАВА I Публична интервенция и частно складиране 46

Раздел I Уводни разпоредби за публична интервенция и частно складиране 46

Раздел II Публична интервенция 49

Подраздел I Общи разпоредби 49

Подраздел II Откриване на изкупуването 49

Подраздел III Интервенционни цени 51

Подраздел IV Пласиране на продукти, изкупени при интервенция 52

[Подраздел V Разпределяне сред най-нуждаещите се лица в Съюза 53

Раздел III Частно складиране 57

Подраздел I Задължителна помощ 57

Подраздел II Незадължителна помощ 58

Раздел IV Общи разпоредби за публична интервенция и частно складиране 60

Подраздел I Общи разпоредби 60

Подраздел II 65

Специални разпоредби за класификация на кланичните трупове 65

ГЛАВА ІІ Специални интервенционни мерки 68

Раздел I Извънредни мерки за подпомагане на пазара 68

Раздел II Мерки в секторите на зърнените култури и ориза 70

Раздел III Мерки в сектора на захарта 71

Раздел IV Коригиране на предлагането 74

ГЛАВА III Системи за ограничаване на производството 76

Раздел I Общи разпоредби 76

Раздел II Захар Подраздел I Разпределение и управление на квотите 76

Подраздел II Превишаване на квоти 78

Раздел III Мляко 81

Подраздел I Общи разпоредби 81

Подраздел II Разпределение и управление на квотите 82

Подраздел III Превишаване на квоти 88

Раздел IV Процедурни правила относно квотите за захар и мляко 93

Подраздел I Процедурни правила относно квотите за захар 93

Подраздел II Процедурни правила относно квотите за мляко 94

Раздел V Производствен потенциал в лозаро-винарския сектор 96

Подраздел I Незаконни засаждения 96

Подраздел II Преходен режим на правата на засаждане 99

Подраздел III Правила за предлагане на пазара с цел подобряване и стабилизиране на функционирането на общия пазар на вина 104

ГЛАВА IV 105

Схеми за помощ 105

Раздел I Възстановяване при производство в сектора на захарта 105

Раздел II Помощ в сектора на млякото и млечните продукти 106

Подраздел I Помощ за продукти, предназначени за специална употреба 106

Подраздел II Условия за производство на сирене 108

Подраздел III Помощ за доставка на млечни продукти на учениците 109

Раздел IV Помощ в сектора на хмела 111

Раздел V Помощ в сектора на маслиновото масло и трапезните маслини 112

Раздел VI Помощ в сектора на плодовете и зеленчуците 114

Подраздел I Групи производители 114

Подраздел II Оперативни фондове и оперативни програми 116

Подраздел III Схема за предлагане на плодове в училищата 124

Раздел VII Програми за подпомагане в лозаро-винарския сектор 127

Подраздел I Уводни разпоредби 127

Подраздел II Представяне и съдържание на програмите за подпомагане 128

Подраздел III Конкретни мерки за подпомагане 130

Подраздел IV Процедурни разпоредби 136

Раздел VIII Специални разпоредби за сектора на пчеларството 138

Раздел IX Помощ в сектора на бубарството 140

ДЯЛ II ПРАВИЛА ОТНОСНО ПРЕДЛАГАНЕТО НА ПАЗАРА И ОРГАНИЗАЦИИТЕ НА ПРОИЗВОДИТЕЛИ 142

[ГЛАВА I Правила относно предлагането на пазара 142

Раздел I Пазарни стандарти 142

Подраздел I Уводни разпоредби 142

Подраздел II Общ пазарен стандарт 142

Подраздел III Секторни или продуктови пазарни стандарти 143

Подраздел IV Пазарни стандарти във връзка с вноса и износа 149

Подраздел V Общи разпоредби 150

Раздел II Наименования за произход, географски указания и традиционни наименования в лозаро-винарския сектор 150

Подраздел I Уводни разпоредби 150

Подраздел II Наименования за произход и географски указания 150

Подраздел III Традиционни наименования 150

Раздел III Етикетиране и представяне в лозаро-винарския сектор 150

ГЛАВА ІІ Организации на производители, групи производители, междубраншови организации, организации на оператори 150

Раздел I Общи принципи 150

Раздел II Правила, отнасящи се до организациите на производители и междубраншовите организации и групите производители в сектора на плодовете и зеленчуците 150

Подраздел I Устави и признаване на организациите на производители 150

Подраздел II Асоциации на организации на производители и групи производители 150

Подраздел III Разширяване на обхвата на правилата спрямо производители от икономическа област 150

Подраздел IV Междубраншови организации в сектора на плодовете и зеленчуците 150

Раздел III Правила, отнасящи се до организациите на производители и междубраншовите организации в лозаро-винарския сектор 150

Раздел IV Правила, отнасящи се до междубраншовите организации в сектора на тютюна 150

[Раздел V Организации на производители в сектора на млякото и млечните продукти 150

Раздел VI Процедурни правила 150

ЧАСТ III ТЪРГОВИЯ С ТРЕТИ ДЪРЖАВИ 150

ГЛАВА I Общи разпоредби 150

ГЛАВА ІІ Внос 150

Раздел I Лицензии за внос 150

Раздел II Вносни мита и такси 150

Раздел III Управление на квотите за внос 150

Раздел IV Специални разпоредби за определени продукти 150

Подраздел I Специални разпоредби за внос по отношение на секторите на зърнените култури и ориза 150

Подраздел II Схеми за внос на захар 150

Подраздел III Специални разпоредби за внос на коноп 150

Подраздел IV Специални разпоредби за внос на хмел 150

Раздел V Предпазни мерки и активно усъвършенстване 150

ГЛАВА III Износ 150

Раздел I Лицензии за износ 150

Раздел II Възстановявания при износ 150

Раздел III Управление на квотите за износ в сектора на млякото и млечните продукти 150

Раздел IV Специални преференции при внос в трети държави 150

Раздел V Специални разпоредби за живи растения 150

Раздел VI Пасивно усъвършенстване 150

ЧАСТ IV ПРАВИЛА ЗА КОНКУРЕНЦИЯ 150

ГЛАВА I Правила, приложими по отношение на предприятия 150

ГЛАВА ІІ Правила за държавна помощ 150

ЧАСТ V СПЕЦИФИЧНИ РАЗПОРЕДБИ ЗА НЯКОЛКО ИЛИ ЗА ОТДЕЛНИ СЕКТОРИ 150

ГЛАВА I Специфични разпоредби за няколко сектора 150

Раздел i СМУЩЕНИЯ НА ПАЗАРИТЕ 150

Раздел ii 150

доклади 150

ГЛАВА ІІ 150

СПЕЦИФИЧНИ РАЗПОРЕДБИ ЗА ОТДЕЛНИ СЕКТОРИ 150

РАЗДЕЛ I ХМЕЛ 150

РАЗДЕЛ II вино 150

РАЗДЕЛ III 150

МЛЯКО И МЛЕЧНИ ПРОДУКТИ 150

РАЗДЕЛ IV ЕТИЛОВ АЛКОХОЛ 150

ЧАСТ VI ОБЩИ РАЗПОРЕДБИ 150

ЧАСТ VII ДЕЛЕГИРАНЕ НА ПРАВОМОЩИЯ, РАЗПОРЕДБИ ЗА ПРИЛАГАНЕ, ПРЕХОДНИ И ЗАКЛЮЧИТЕЛНИ ПРАВИЛА 150

ГЛАВА I Делегиране на правомощия и разпоредби за прилагане 150

ГЛАВА ІІ Преходни и заключителни разпоредби 150

ПРИЛОЖЕНИЕ I СПИСЪК НА ПРОДУКТИТЕ, ПОСОЧЕНИ В ЧЛЕН 1, ПАРАГРАФ 1 Част I: Зърнени култури 150

Част II: Ориз 150

Част III: Захар 150

Част IV: Сух фураж 150

Част V: Семена 150

Част VI: Хмел 150

Част VII: маслиново масло и трапезни маслини 150

Част VIII: Лен и коноп, предназначени за производството на влакна 150

Част IX: Плодове и зеленчуци 150

Част X: Продукти от преработени плодове и зеленчуци 150

Част XI: Банани 150

Част XII: Вино 150

Част XIII: Живи дървета и други растения, луковици, корени и подобни на тях, рязани цветя и декоративна зеленина 150

Част XIV: Суров тютюн 150

Част XV: Говеждо и телешко месо 150

Част XVI: Мляко и млечни продукти 150

Част XVII: Свинско месо 150

Част XVIII: Овче месо и козе месо 150

Част XIX: Яйца 150

Част XX: Птиче месо 150

Част XXI: Други продукти 150

ПРИЛОЖЕНИЕ II 150

Част I: Етилов алкохол от земеделски произход 150

Част II: Пчелни продукти 150

Част III: Копринени буби 150

ПРИЛОЖЕНИЕ III 150

Част I: Определения, отнасящи се за сектора на ориза 150

Част II: Определения, отнасящи се за сектора на захарта 150

Част III: Определения, отнасящи се за сектора на хмела 150

Част IV: Определения, отнасящи се за лозаро-винарския сектор 150

Част V: Определения, отнасящи се за сектора на говеждото и телешкото месо 150

Част VI: Определения, отнасящи се за сектора на млякото и млечните продукти 150

Част VIII: Определения, отнасящи се за сектора на яйцата 150

Част VIII: Определения, отнасящи се за сектора на птичето месо 150

Част IX: Определения, отнасящи се за сектора на пчеларството 150

ПРИЛОЖЕНИЕ IV СТАНДАРТНО КАЧЕСТВО НА ОРИЗ И ЗАХАР, ПОСОЧЕНО В ЧЛЕН 8, ПАРАГРАФИ 1 И 3 150

ПРИЛОЖЕНИЕ V СКАЛИ НА СЪЮЗА ЗА КЛАСИФИКАЦИЯ НА КЛАНИЧНИ ТРУПОВЕ, ПОСОЧЕНИ В ЧЛЕН 34 150

ПРИЛОЖЕНИЕ VI НАЦИОНАЛНИ И РЕГИОНАЛНИ КВОТИ ЗА ПРОИЗВОДСТВО НА ЗАХАР, ИЗОГЛЮКОЗА И ИНУЛИНОВ СИРОП, ПОСОЧЕНИ В ЧЛЕН 50 от пазарната 2010—2011 година нататък 150

ПРИЛОЖЕНИЕ VII ПОДРОБНИ ПРАВИЛА ЗА ПРЕХВЪРЛЯНИЯ НА КВОТИ ЗА ЗАХАР ИЛИ ИЗОГЛЮКОЗА В СЪОТВЕТСТВИЕ С ЧЛЕН 53 I 150

ПРИЛОЖЕНИЕ VIII НАЦИОНАЛНИ КВОТИ ЗА ПРОИЗВОДСТВО НА МЛЯКО И ДРУГИ МЛЕЧНИ ПРОДУКТИ, ПОСОЧЕНИ В ЧЛЕН 59 150

ПРИЛОЖЕНИЕ IX РЕФЕРЕНТНА МАСЛЕНОСТ, ПОСОЧЕНА В ЧЛЕН 63 150

ПРИЛОЖЕНИЕ Х БЮДЖЕТ ЗА ПРОГРАМИ ЗА ПОДПОМАГАНЕ, ПОСОЧЕН В ЧЛЕН 136, ПАРАГРАФ 1 150

ПРИЛОЖЕНИЕ XI МЕЖДУНАРОДНИ ОРГАНИЗАЦИИ, ПОСОЧЕНИ В ЧЛЕН 159, ПАРАГРАФ 3 150

ПРИЛОЖЕНИЕ XII ОПРЕДЕЛЕНИЯ, НАИМЕНОВАНИЯ И ТЪРГОВСКИ НАИМЕНОВАНИЯ НА ПРОДУКТИТЕ, ПОСОЧЕНИ В ЧЛЕН 163 150

Част I. Месо от животни от рода на едрия рогат добитък на възраст 12 месеца или по-малко 150

I. Определение 150

II. ТЪРГОВСКИ НАИМЕНОВАНИЯ 150

Част II. Лозаро-винарски продукти 150

Част IIІ. Мляко и млечни продукти 150

Част IV. Мляко за консумация от човека под код по КН 0401 150

Част V. Продукти от сектора на птичето месо 150

Част VI. Мазнини за мазане 150

Част VII. Описания и определения на маслиново масло и маслиново масло от маслиново кюспе 150

Допълнение към приложение XII (посочено в част II) Лозарски зони 150

ПРИЛОЖЕНИЕ XIII Част I Oбогатяване, повишаване на киселинното съдържание и намаляване на киселинното съдържание в определени лозарски зони 150

Част II Ограничения 150

ПРИЛОЖЕНИЕ XIV ИЗЧЕРПАТЕЛЕН СПИСЪК НА ПРАВИЛАТА, ЧИЙТО ОБХВАТ МОЖЕ ДА СЕ РАЗШИРИ ДО НЕЧЛЕНУВАЩИ ПРОИЗВОДИТЕЛИ В СЪОТВЕТСТВИЕ С ЧЛЕН 218 И ЧЛЕН 224 150

ПРИЛОЖЕНИЕ XV ВНОСНИ МИТА ЗА ОРИЗ, ПОСОЧЕНИ В ЧЛЕНОВЕ 242 И 244 150

ПРИЛОЖЕНИЕ XVI ОРИЗ ОТ СОРТОВЕТЕ BASMATI, ПОСОЧЕНИ В ЧЛЕН 243 150

ПРИЛОЖЕНИЕ XVII СПИСЪК НА ПРОДУКТИТЕ ОТ СЕКТОРИТЕ НА ЗЪРНЕНИТЕ КУЛТУРИ, ОРИЗА, ЗАХАРТА, МЛЯКОТО И ЯЙЦАТА ПО СМИСЪЛА НА ЧЛЕН 16, БУКВА a), ii) И ЗА ПРЕДОСТАВЯНЕ НА ВЪЗСТАНОВЯВАНИЯ ПРИ ИЗНОС, ПОСОЧЕНИ В ЧАСТ III, ГЛАВА III, РАЗДЕЛ II Част I: Зърнени култури 150

Част II: Ориз 150

Част III: Захар 150

Част IV: Мляко 150

Част V: Яйца 150

ПРИЛОЖЕНИЕ XVIII СПИСЪК НА НЯКОИ ПРОДУКТИ, СЪДЪРЖАЩИ ЗАХАР, ЗА ЦЕЛИТЕ НА ПРЕДОСТАВЯНЕТО НА ВЪЗСТАНОВЯВАНИЯ ПРИ ИЗНОС, ПОСОЧЕНИ В ЧАСТ III, ГЛАВА III, РАЗДЕЛ II 150

ПРИЛОЖЕНИЕ XIX РАЗПРЕДЕЛЕНИЕ НА БЮДЖЕТА ЗА РАЗВИТИЕ НА СЕЛСКИТЕ РАЙОНИ В РАЙОНИТЕ ПРОИЗВОДИТЕЛИ НА ВИНО, ПОСОЧЕНИ В ЧЛЕН 314, ПАРАГРАФ 3 150

ПРИЛОЖЕНИЕ XX ТАБЛИЦА ЗА СЪОТВЕТСТВИЕ, ПОСОЧЕНA В ЧЛЕН 325, ПАРАГРАФ 3 150

ЧАСТ І УВОДНИ РАЗПОРЕДБИ

Член 1 Приложно поле

1. Настоящият регламент установява обща организация на пазарите на продуктите от следните сектори, както е предвидено по-нататък в приложение I:

а) зърнени култури, част I от приложение I;

б) ориз, част II от приложение I;

в) захар, част III от приложение I;

г) сух фураж, част IV от приложение I;

д) семена, част V от приложение I;

е) хмел, част VI от приложение I;

ж) маслиново масло и трапезни маслини, част VII от приложение I;

з) лен и коноп, част VIII от приложение I;

и) плодове и зеленчуци, част IX от приложение I ;

й) преработени плодове и зеленчуци, част X от приложение I;

к) банани, част XI от приложение I;

л) вино, част XII от приложение I;

м) живи растения и цветарски продукти, част XIII от приложение I (наричани по-долу „сектор на живите растения“);

н) суров тютюн, част XIV от приложение I;

о) говеждо и телешко месо, част XV от приложение I;

п) мляко и млечни продукти, час